Petr Zenkl

Petr Zenkl (* 13. jún 1884, Tábor, Rakúsko-Uhorsko – † 3. november 1975, Raleigh, Severná Karolína, USA) bol český národno socialistický politik.

 Životopis 
Študoval na filozofickej fakulte Karlovej univerzity v Prahe. V rokoch 19061918 pôsobil v Prahe ako profesor češtiny na Českoslovanskej obchodnej akadémii v Resslovej ulici, neskôr na obchodnej akadémii v Karlíne. Venoval sa tiež osvetovej činnosti. 

Do politiky vstúpil pred prvou svetovou vojnou. V roku 1913 sa stal členom národno socialistickej stany a členom zastupiteľstva v Karlíne. Bol iniciátorom osláv 500. výročia smrti Jána Husa v roku 1915. Od roku 1919 bol starostom Karlína, až do jeho pripojenia k Prahe začiatkom roku 1922. Od roku 1923 bol členom mestského zastupiteľstva hlavného mesta Prahy. V rokoch 19371939 bol primátorom Prahy. 

Angažoval sa najmä v oblasti sociálnej starostlivosti. V rokoch 19181925 pôsobil na ministerstve sociálnej starostlivosti. Od roku 1923 bol predsedom Ústredného sociálneho zboru hlavného mesta Prahy. Podieľal sa na realizácii sociálneho programu návrhom na vybudovanie Ústredných ústavov sociálnej starostlivosti v Prahe-Krči (Masarykove domovy). V roku 1926 sa stal jedným z riaditeľov Ústrednej sociálnej poisťovne. V roku 1932 inicioval program núdzových prác pre nezamestnaných. 

Pôsobil ako minister bez portefeuille v prvej úradníckej vláde generála Jana Syrového (22. september – 4. október 1938). V druhej úradníckej vláde generála Syrového zastával post ministra sociálnej starostlivosti a ministra verejného zdravotníctva a telesnej výchovy (4. október – 1. december 1938).

V septembri 1939 ho zatklo gestapo. Bol väznený v koncentračných táboroch Dachau a Buchenwald. Po oslobodení sa vratil k politike. Stal sa predsedom Československej strany národno socialistickej (19451948). V auguste 1945 sa stal opäť primátorom Prahy, túto funkciu vykonával do mája 1946. Po parlamentných voľbách v roku 1946 sa stal prvým podpredsedom vlády. Bol zásadným odporcom politiky KSČ. 20. februára 1948 podal spolu s ďalšími nekomunistickými ministrami demisiu, na protest proti neústavným krokom komunistického ministra vnútra Václava Noska. 

Po Februári 1948 emigroval cez Nemecko, Londýn až do USA. Tu sa podieľal na vzniku Rady slobodného Československa, ktorej predsedom bol až do roku 1974.

Pochovaný bol na Českom národnom cintoríne v Chicagu, v roku 1992 boli jeho pozostatky prevezené do Československa a uložené na Vyšehradskom cintoríne v Prahe.

 Dielo 
 Masarykova Československá republika (1955) 
 Masaryk and Idea of European and World Federation (1955)
 Communist Seizure of Power and the Press 1945-48 (1962)
 A history of the Czechoslovak Republik, 1918 – 1948 (1973)

 Petr Zenkl vo filme 
Seriál Rodáci (1988). Postava Petra Zenkla sa objavuje v poslednej 13. časti. Hrá ho český herec Milan Vágner 

Seriál Roky prelomu (1989) Postava Petra Zenkla sa objavuje vo viacerých častiach tejto päťdielnej série. Hrá ho Jiří Langmiler.

Cyklus České století (2014). Postava Petra Zenkla sa objavuje vo 4. časti s názvom Všechnu moc lidu Stalinovi (1948) Zenkla hrá český herec Hanuš  Bor.

 Referencie 

 Literatúra 
 Politická elita meziválečného Československa 1918-1938. Kdo byl kdo. (edit. F. Kolář a kol.) (Praha, Pražská edice, 1998) ISBN 8090150985

Kategória:Českí politici
Kategória:Osobnosti z Tábora
Kategória:Signatári Zákona o autonómii Slovenskej krajiny
Kategória:Pochovaní na Českom národnom cintoríne v Chicagu
Kategória:Pochovaní v Prahe